

**DAUGAVPILS VALSTSPILSĒTAS PAŠVALDĪBAS DOME**

K. Valdemāra iela 1, Daugavpils, LV-5401, tālr. 65404344, 65404399, 65404321

e-pasts: info@daugavpils.lv www.daugavpils.lv

2010.gada 11.martā **Noteikumi Nr.3**

Daugavpilī Apstiprināti

ar Daugavpils pilsētas domes

2010.gada 11.marta lēmumu Nr.157

(protokols Nr.6 30.§)

|  |
| --- |
| Grozījumi ar: |
| 09.09.2010. lēmumu Nr.574,  24.02.2011. lēmumu Nr.62,  11.08.2011. lēmumu Nr.384,  12.01.2012. lēmumu Nr.11,  11.04.2013. lēmumu Nr.143,  08.08.2013. lēmumu Nr.331,  14.11.2013. lēmumu Nr.511,  27.07.2017. lēmumu Nr.382,  28.09.2017. lēmumu Nr.539,  08.03.2018. lēmumu Nr.85,  30.10.2018. lēmumu Nr.560,  28.02.2019. lēmumu Nr.84,  23.01.2020. lēmumu Nr.21,  11.06.2020. lēmumu Nr.223,  28.01.2021. lēmumu Nr.32,  11.02.2021.lēmumu Nr.67,  10.02.2022. lēmumu Nr.60,  15.12.2022. lēmums Nr.880,  20.02.2024. lēmums Nr.79,  30.01.2025. lēmumu Nr.35 |

**Noteikumi par amatpersonu un darbinieku atlīdzību Daugavpils domē, Daugavpils pašvaldības centrālajā pārvaldē un tās budžeta iestādēs**

## I. Vispārīgie jautājumi

1. Daugavpils pilsētas pašvaldības (turpmāk -Pašvaldība) institūciju amatpersonu (darbinieku) atlīdzību šo noteikumu izpratnē veido darba samaksa, sociālās garantijas un atvaļinājumi. Darba samaksa šo noteikumu izpratnē ir mēnešalga, piemaksas, prēmijas un naudas balvas. Sociālās garantijas šo noteikumu izpratnē ir pabalsti, kompensācijas, apdrošināšana un šajos noteikumos noteikto izdevumu segšana.

*(grozīts ar 11.08.2011. lēmumu Nr.384), (grozīts ar 10.02.2022. lēmumu Nr.60)*

2. Šo noteikumu izpilde tiek finansēta no pašvaldības budžeta līdzekļiem apstiprinātā budžeta ietvaros.

*(grozīts ar 11.08.2011. lēmumu Nr.384)*

### II. Mēnešalga

3. Pašvaldības iestāžu amatpersonām (darbiniekiem) mēnešalgas apmēru nosaka tādējādi, lai mēnešalga nepārsniegtu normatīvajos aktos noteikto mēnešalgu grupas intervāla maksimumu.

*(grozīts ar 15.12.2022. lēmumu Nr.880)*

3.1 Šajos noteikumos paredzētajos gadījumos amatpersonām (darbiniekiem) mēnešalgu, noapaļojot līdz pilniem *euro*, nosaka, bāzes mēnešalgas apmēram piemērojot attiecīgu koeficientu.

*(papildināt ar 15.12.2022. lēmumu Nr.880)*

3.2 Bāzes mēnešalgas apmēru nosaka šādi:

*(papildināt ar 15.12.2022. lēmumu Nr.880)*

3.21. saskaita Centrālās statistikas pārvaldes oficiālajā statistikas paziņojumā publicēto valstī strādājošo aizpagājušā gada mēneša vidējās darba samaksas apmēra pieaugumu procentos pret iepriekšējo gadu ar aizpagājušā gada inflāciju procentos pret iepriekšējo gadu un attiecīgo summu dala ar divi;

3.22. indeksē kārtējā gada bāzes mēnešalgu ar skaitli, kas iegūts saskaņā ar šo noteikumu 3.21. apakšpunktu.

4. Amatpersonai (darbiniekam), kura amata (dienesta, darba) pienākumus pilda nepilnu darba dienu (darba nedēļu), mēnešalgu izmaksā proporcionāli šo pienākumu pildīšanas laikam.

4.¹ Ja amatpersona (darbinieks) vienā pašvaldības institūcijā ir nodarbināta vairākos amatos, kuriem ir noteikti atšķirīgi pienākumi, un katrā amatā uz nepilnu laiku, bet kopumā nepārsniedzot normālo darba laiku, tai mēnešalgu nosaka atsevišķi par katru amatu atbilstoši nostrādātajam laikam, kā arī šādai amatpersonai (darbiniekam) ir tiesības uz virsstundu apmaksu.

*(papildināts ar 09.09.2010. lēmumu Nr.574)*

5. Amatpersona (darbinieks) nesaņem darba samaksu par laiku, kurā viņa bez attaisnojoša iemesla nepilda savus amata (dienesta, darba) pienākumus.

**6. Pašvaldības domes deputātu mēnešalga**

6.1 Pašvaldības domes (turpmāk - Dome) deputātam mēnešalgu nosaka bāzes mēnešalgas apmēram, piemērojot šādu koeficientu:

6.1.1. Domes priekšsēdētājam – 5,2;

6.1.2. Domes priekšsēdētāja 1.vietniekam – 4,0;

6.1.3. Domes priekšsēdētāja vietniekam – 4,0;

6.1.4. Domes pastāvīgās komitejas priekšsēdētājam – 2,10;

6.1.5. Domes deputātam – 1,42”.

*(grozīts ar 23.01.2020.lēmumu Nr.21)*

*(grozīts ar 15.12.2022. lēmumu Nr.880)*

6.2. Domes priekšsēdētāja un Domes priekšsēdētāja vietnieka amats ir algoti amati. Domes priekšsēdētājs un Domes priekšsēdētāja vietnieki nesaņem atlīdzību par deputātu pienākumu pildīšanu (par piedalīšanos Domes un komiteju sēdēs, darba grupās un citu deputāta pienākumu pildīšanu.

*(grozīts ar 24.02.2011. lēmumu Nr.62)*

*(grozīts ar 08.08.2013. lēmumu Nr.331)*

*(grozīts ar 14.11.2013. lēmumu Nr.511)*

*(grozīts ar 30.10.2018. lēmumu Nr.560)*

*(grozīts ar 11.02.2021.lēmumu Nr.67)*

*(grozīts ar 15.12.2022. lēmumu Nr.880)*

6.2.1 Domes deputātam, kurš neieņem algotu amatu Domē, mēnešalgu nosaka, nepārsniedzot 6.1.4. un 6.1.5. apakšpunktos noteikto apmēru, piemērojot šādu kārtību:

6.2.11. Domes deputātam par gatavošanos Domes, Domes pastāvīgās komitejas sēdei un piedalīšanos tajā – 3 stundas katrai sēdei ar darba samaksu 10 *euro* par stundu;

6.2.12. Domes deputātam par gatavošanos ārkārtas Domes, Domes pastāvīgās komitejas sēdei un piedalīšanos tajā – 1 stunda katrai sēdei ar darba samaksu 10 *euro* par stundu;

6.2.13. Domes pastāvīgās komitejas priekšsēdētājam par gatavošanos Domes pastāvīgās komitejas sēdei un sēdes vadīšanu – 16 stundas katrai sēdei ar darba samaksu 20 *euro* par stundu;

6.2.14. Domes pastāvīgās komitejas priekšsēdētājam par gatavošanos ārkārtas Domes pastāvīgās komitejas sēdei un sēdes vadīšanu – 1 stunda katrai sēdei ar darba samaksu 20 *euro* par stundu;

6.2.15. Domes deputātam par citu deputāta pienākumu pildīšanu, saskaņā ar deputāta iesniegtajām ziņām, atbilstoši „Republikas pilsētas domes un novada domes deputāta statusa likuma” 3. nodaļā noteiktajam – 60 stundas mēnesī ar darba samaksu 20 *euro* par stundu;

6.2.16. Domes deputātam, kurš nepiedalījās sēdē (tai skaitā ārkārtas sēdē) darba samaksa par gatavošanos Domes, Domes pastāvīgās komitejas sēdei un piedalīšanos tajā netiek veikta. *(papildināts ar 08.08.2013. lēmumu Nr.331)*

*(grozīts ar 15.12.2022. lēmumu Nr.880)*

6.3. *(svītrots ar 30.10.2018. lēmumu Nr.560)*

6.4. *(svītrots ar 15.12.2022. lēmumu Nr.880)*

6.5. Deputātu darba laika uzskaiti veic Pašvaldības Administratīvais departaments, pamatojoties uz Domes un Domes pastāvīgo komiteju sēžu protokoliem un deputāta iesniegto pārskatu par deputāta pienākumu pildīšanu saskaņā ar šo noteikumu pielikumu. Domes deputāts, kurš neieņem algotu amatu Domē, ir atbildīgs par darba stundu precīzu uzskaiti.

*(grozīts ar 10.02.2022. lēmumu Nr.60)*

*(grozīts ar 15.12.2022. lēmumu Nr.880)*

6.5.1. *(svītrots ar 15.12.2022. lēmumu Nr.880)*

6.5.2. *(svītrots ar 15.12.2022. lēmumu Nr.880)*

6.5.1  *(svītrots ar 15.12.2022. lēmumu Nr.880)*

6.5.2 *(svītrots ar 15.12.2022. lēmumu Nr.880)*

6.5.3 *(svītrots ar 27.07.2017. lēmumu Nr.382),*

6.5.4 Domes deputāts pārskatu par citu deputāta pienākumu pildīšanu iesniedz Pašvaldības Administratīvais departamenta pieņemamās kancelejas pārzinei katru mēnesi līdz mēneša pēdējai darba dienai.

*(papildināts ar 08.03.2018. lēmumu Nr.85), (grozīts ar 10.02.2022. lēmumu Nr.60)*

6.5.5 Informācijas apkopojumu par katra deputāta faktiski nostrādātajām stundām kalendārajā mēnesī Pašvaldības Administratīvais departaments iesniedz Pašvaldības centralizētā grāmatvedībā līdz sekojošā mēneša 2.datumam.

*(papildināts ar 08.03.2018. lēmumu Nr.85) , (grozīts ar 10.02.2022. lēmumu Nr.60)*

6.5.6 Atlīdzība Domes deputātam, kurš neieņem algotu amatu Domē, tiek izmaksāta līdz mēneša 5.datumam.

*(papildināts ar 08.03.2018. lēmumu Nr.85)*

**7. Atlīdzība par darbu domes izveidotajās patstāvīgajās komisijās, darba grupās, kopīgi izveidotas aģentūras padomē**

7.1. Amatpersonai par darbu Domes izveidotajās pastāvīgajās komisijās, darba grupās vai kopīgi izveidotas aģentūras padomē mēnešalgas apmēru nosaka bāzes mēnešalgas apmēram piemērojot koeficientu 1,0. Faktisko mēnešalgu aprēķina, stundas algas likmi reizinot ar attiecīgajā kalendāra mēnesī faktiski nostrādāto stundu skaitu, un noapaļo pilnos *euro*. Stundas algas likmi nosaka dalot bāzes mēnešalgu ar attiecīgā kalendāra gada vidējo darba stundu skaitu mēnesī.

*(grozīts ar 15.12.2022. lēmumu Nr.880)*

7.2. Pašvaldības administrācijas darbiniekiem, pašvaldības budžeta iestāžu darbiniekiem atlīdzība par darbu domes izveidotajās pastāvīgajās komisijās, darba grupās vai kopīgi izveidotas aģentūras padomē netiek veikta, ja sēdes notiek darba laikā. Domes deputātiem, papildus šajos noteikumos noteiktajam, atlīdzība par darbu komisijās, darba grupās netiek veikta.

*(grozīts ar 11.02.2021.lemumu Nr,67)*

*(grozīts ar 10.02.2022. lēmumu Nr.60)*

*(papildināts ar 15.12.2022. lēmumu Nr.880)*

7.1 **Atlīdzība pašvaldības izpilddirektoram, izpilddirektora vietniekiem, iestāžu vadītājiem un Daugavpils pašvaldības centrālās pārvaldes darbiniekiem**.

7.11. Mēnešalgas apmēru pašvaldības izpilddirektoram nosaka ar Domes priekšsēdētāja rīkojumu, nepārsniedzot normatīvajos aktos noteikto mēnešalgu grupas intervāla maksimumu.

7.12. Mēnešalgas apmēru pašvaldības izpilddirektora vietniekiem, iestāžu vadītājiem un Daugavpils pašvaldības centrālās pārvaldes darbiniekiem nosaka ar pašvaldības izpilddirektora rīkojumu, nepārsniedzot normatīvajos aktos noteikto mēnešalgu grupas intervāla maksimumu.

*(papildināts ar 15.12.2022. lēmumu Nr.880)*

**8. Amatpersonu (darbinieku) mēnešalga**

8.1. Lai noteiktu amatpersonas (darbinieka) mēnešalgu, tās amatu klasificē atbilstoši ministru kabineta noteiktajam valsts un pašvaldību institūciju amatu katalogam, un nosaka amatu saimi (apakšsaimi) un līmeni.

8.2. Amatu saimē aptver amatu pamatfunkcijas, proti, līdzīgus darba uzdevumus un pamatpienākumus. Amatu saimē amatus sadala pa līmeņiem, kas raksturo galvenās atšķirības starp vienas saimes amatiem, ņemot vērā pienākumu sarežģītību, atbildību un vadības funkcijas.

8.3. Lai klasificētu amatus, iestādes vadītājs izveido amatu klasificēšanas darba grupu 3-5 locekļu sastāvā. Darba grupā iekļauj iestādes personāla vadības struktūrvienības pārstāvi, ja šāds amats iestādē ir izveidots.

8.4. Amatu klasificēšanas procesā izmanto darbinieku amata un darba aprakstus, personāla sarakstu, iestādes nolikumu, struktūras shēmu, kā arī ņem vērā citus amatpersonu (darbinieku) veicamos pienākumus.

8.5. Klasificējot amatus, izvēlas to saimi (apakšsaimi) un līmeni, kura apraksts visprecīzāk atbilst konkrētajā amata vai darba aprakstā minētajiem pienākumiem. Ja amata pienākumi ietilpst vairākās saimēs (apakšsaimēs), amatu klasificē tajā saimē (apakšsaimē) un līmenī, kura attiecīgie pamatpienākumi to apjoma vai nozīmīguma ziņā ir pārsvarā.

8.6. Pašvaldības iestādē amatpersonas (darbinieka) amatam atbilstošo saimi (apakšsaimi) un līmeni pēc darba grupas ieteikuma nosaka iestādes vadītājs.

8.6.1 Pašvaldības iestādes vadītājs divu nedēļu laikā pēc jaunu amatu izveidošanas vai esošo amatu klasifikācijas pārskatīšanas sagatavo amatu klasificēšanas rezultātu apkopojumu un iesniedz to saskaņošanai Pašvaldības izpilddirektoram. Pašvaldība, ja nepieciešams, izlīdzina (kalibrē) amatu klasificēšanas rezultātus, nodrošinot, lai vienādi vai līdzīgi amati, ņemot vērā amata aprakstā noteiktos pienākumus, amata veikšanai nepieciešamās izglītības un profesionālās pieredzes prasības, darba sarežģītību, atbildību un vadības funkcijas, tiktu klasificēti vienādi visās iestādēs. Izlīdzināšanas procesā pašvaldība izvērtē visus amatu klasificēšanas rezultātus un ierosina iestādei mainīt to amatu klasifikāciju, kuri ir klasificēti atšķirīgi no pārējiem vienādiem vai līdzīgiem amatiem. Pašvaldības iestādē amata vienību un amatalgu sarakstu apstiprina iestādes vadītājs.

*(papildināts ar 09.09.2010. lēmumu Nr.574)*

*(grozīts ar 10.02.2022. lēmumu Nr.60)*

*(grozīts ar 15.12.2022. lēmumu Nr.880)*

8.7. Pamatojoties uz amata saimi (apakšsaimi) un līmeni, nosaka amatam atbilstošo mēnešalgas grupu atbilstoši Ministru kabineta noteiktajām mēnešalgu grupām amatpersonu un darbinieku amatu saimēm (apakšsaimēm ) un līmeņiem.

8.8. Amatpersonas (darbinieka) mēnešalgu, ņemot vērā amata vērtību (atbildības līmeni un sarežģītību), kā arī konkrēta darbinieka individuālās kvalifikācijas un prasmju novērtējumu, nosaka iestādes vadītājs, nepārsniedzot normatīvajos aktos noteikto mēnešalgu grupas intervāla maksimumu.

*(grozīts ar 09.09.2010. lēmumu Nr.574)*

*(grozīts ar 15.12.2022. lēmumu Nr.880)*

8.8.1 Amatpersonas (darbinieka) individuālās kvalifikācijas un prasmju novērtējuma kritērijus un kārtību nosaka un apstiprina iestādes vadītājs. Individuālās kvalifikācijas un prasmju novērtēšanu veic ne retāk kā reizi gadā. Darbiniekiem, kuri ir saņēmuši augstāku novērtējumu, atlīdzības apmērs nevar būt mazāks nekā darbiniekiem ar zemāku novērtējumu, ja viņu amati ir klasificēti vienā saimes (apakšsaimes) līmenī un to amata pienākumi ir vienādi vai līdzīgi.

*(papildināts ar 09.09.2010. lēmumu Nr.574)*

8.9. Pašvaldības iestādes, kas noslēgušas līgumu par sniedzamo veselības aprūpes pakalpojumu, nodarbinātajām ārstniecības personām, kuras sniedz no valsts budžeta apmaksātos veselības aprūpes pakalpojumus, un ārstniecības personām, kuras sniedz no pašvaldības budžeta apmaksātos veselības aprūpes pakalpojumus pašvaldības izglītības iestādēs, mēnešalgas apmēru nosaka atbilstoši amata novērtējumam, un zemākās mēnešalgas nosaka Ministru kabinets.

8.10. Pedagogu darba samaksas noteikšanas kārtību, darba samaksas apmēru un pedagogu darba slodzes lielumu nosaka atbilstoši Ministru kabineta Pedagogu darba samaksas noteikumiem.

8.11. Daugavpils pilsētas pašvaldības policijas darbiniekiem, kuriem ir noteikts summētais darba laiks, tā atskaites periods ir viens mēnesis. Tiek apmaksātas virsstundas, kas viena kalendārā mēneša laikā nostrādātas virs normālā darba laika stundu kopsummas.

### III. Piemaksas

9. Amatpersona (darbinieks) saņem piemaksu ne vairāk kā 30 procentu apmērā no tai noteiktās mēnešalgas, ja papildus saviem tiešajiem amata (darba) pienākumiem aizvieto prombūtnē esošu amatpersonu (darbinieku) vai papildus amata aprakstā noteiktajiem pienākumiem pilda vēl citus pienākumus.

*(grozīts ar 11.04.2013. lēmumu Nr.143)*

*(grozīts ar 15.12.2022. lēmumu Nr.880)*

10. Ja amatpersonai (darbiniekam) ir noteiktas vairākas šo noteikumu 9.punktā minētās piemaksas, to kopsumma nedrīkst pārsniegt 30 procentus no mēnešalgas.

*(grozīts ar 11.04.2013. lēmumu Nr.143)*

11. Piemaksu par prombūtnē esošas amatpersonas (darbinieka) aizvietošanu var noteikt ne vairāk kā divām amatpersonām (darbiniekiem).

*(grozīts ar 09.09.2010. lēmumu Nr.574)*

*(grozīts ar 11.06.2020.lēmumu Nr.223)*

*(grozīts ar 15.12.2022. lēmumu Nr.880)*

12. Amatpersonai (darbiniekam) piemaksas apmēru, tās noteikšanas pamatojumu, kā arī laikposmu, uz kuru nosakāma piemaksa nosaka iestādes vadītājs ar savu rīkojumu. Iestāžu vadītājiem piemaksu piešķir ar Pašvaldības izpilddirektora rīkojumu.

*(grozīts ar 10.02.2022. lēmumu Nr.60)*

12.1 Amatpersona (darbinieks) par dienestu (darbu), kas saistīts ar īpašu risku var saņemt piemaksu līdz 25% no viņam noteiktās mēnešalgas. Nosacījumus, kas saistīti ar amata (darba specifiku), amatpersonu (darbinieku) sarakstu, kurām šādas piemaksas pienākas, un konkrētus šo piemaksu apmērus nosaka ar Daugavpils pilsētas domes lēmumu.

*(papildināts ar 09.09.2010. lēmumu Nr.574)*

12.2 Amatpersonai (darbiniekam) (izņemot Domes deputātus un fiziskā darba veicējus) var noteikt piemaksu par nozīmīgu ieguldījumu attiecīgās institūcijas stratēģisko mērķu sasniegšanā. Piemaksas apmērs mēnesī nedrīkst pārsniegt 30 procentus no amatpersonai (darbiniekam) noteiktās mēnešalgas.

*(papildināts ar 11.08.2011. lēmumu Nr.384)*

*(grozīts ar 11.04.2013. lēmumu Nr.143)*

*(grozīts ar 15.12.2022. lēmumu Nr.880)*

12.3 Ja amatpersona (darbinieks) saņem vienu vai vairākas šo noteikumu 9.punktā minētās piemaksas un vienlaikus arī šo noteikumu 12.2 punktā minēto piemaksu, piemaksu kopsumma nedrīkst pārsniegt 30 procentus no mēnešalgas.

*(papildināts ar 11.04.2013. lēmumu Nr.143)*

*(grozīts ar 15.12.2022. lēmumu Nr.880)*

13. Piemaksas var noteikt apstiprinātā atlīdzības fonda ietvaros.

*(grozīts ar 15.12.2022. lēmumu Nr.880)*

### IV. Prēmijas un naudas balvas

14. Amatpersonai (darbiniekam), izņemot domes deputātus, saskaņā ar ikgadējo darbības un tās rezultātu novērtējumu reizi gadā var izmaksāt prēmiju, kuras apmērs nedrīkst pārsniegt 75 procentus no mēnešalgas.

*(grozīts ar 09.09.2010. lēmumu Nr.574; grozīts ar 11.08.2011. lēmumu Nr.384)*

14.1 Prēmijas apmērs tiek noteikts:

14.1 1. līdz 75 % no mēnešalgas, ja novērtējums ir "teicami";

14.1 2. līdz 65 % no mēnešalgas, ja novērtējums ir "ļoti labi";

14.1 3.  līdz 55 % no mēnešalgas, ja novērtējums ir "labi".

*(papildināts ar 15.12.2022. lēmumu Nr.880)*

15. Amatpersonu (darbinieku) atbilstoši pašvaldības institūcijā noteiktajai prēmēšanas kārtībai un kritērijiem var prēmēt par drošsirdīgu un pašaizliedzīgu rīcību, veicot amata (darba, dienesta) pienākumus, kā arī par tāda nozieguma novēršanu vai atklāšanu, kas radījis vai varēja radīt būtisku kaitējumu. Prēmiju kopējais apmērs attiecīgajai amatpersonai (darbiniekam) kalendāra gada laikā nedrīkst pārsniegt 120 procentus no mēnešalgas, bet ikreizējās prēmijas apmērs — 60 procentus no mēnešalgas. Par vienu un to pašu gadījumu nedrīkst izmaksāt vairākas prēmijas.

*(grozīts ar 11.08.2011. lēmumu Nr.384)*

16. Prēmiju izmaksai kalendāra gada laikā var izmantot ne vairāk kā 10 procentus no atalgojumam piešķirto līdzekļu apjoma. Atalgojumam piešķiramo līdzekļu apjomu nosaka apstiprinot gadskārtējo pašvaldības budžetu.

*(grozīts ar 11.08.2011. lēmumu Nr.384)*

16.1 Amatpersonai (darbiniekam) var piešķirt naudas balvu ne vairāk kā amatpersonai (darbiniekam) noteiktās mēnešalgas apmērā sakarā ar amatpersonai (darbiniekam) vai pašvaldības institūcijai svarīgu sasniegumu (notikumu), ņemot vērā amatpersonas (darbinieka) ieguldījumu attiecīgās institūcijas mērķu sasniegšanā.

*(papildināts ar 11.08.2011. lēmumu Nr.384; grozīts ar 12.01.2012. lēmumu Nr.11, grozīts ar 11.04.2013. lēmumu Nr.143)*

16.2 Pašvaldības institūcijas vadītājs nodrošina, ka šo noteikumu 12.2 punktā, 15.punktā, 16.1 punktā noteiktā atlīdzība netiek izmaksāta par to pašu sasniegumu, notikumu vai paveikto.

*(papildināts ar 11.04.2013. lēmumu Nr.143)*

### V. Pabalsti

**17. Atlaišanas pabalsts**

17.1. Amatpersonām (darbiniekiem), ar kurām tiek izbeigtas amata (dienesta, darba) attiecības sakarā ar institūcijas vai amata likvidāciju, amatpersonu (darbinieku) skaita samazināšanu, amatam (dienestam, darbam) noteiktajām prasībām neatbilstošu veselības stāvokli, noteikta vecuma sasniegšanu, pēc kura nav pieļaujama atrašanās dienestā, sakarā ar izdienas pensijas saņemšanai noteiktā izdienas stāža sasniegšanu, kā arī gadījumā, kad tiek atjaunota amatā (dienestā, darbā) amatpersona (darbinieks), kura iepriekš veica attiecīgos amata (dienesta, darba) pienākumus, izmaksā atlaišanas vai atvaļināšanas pabalstu šādā apmērā:

17.1.1. viena mēneša vidējās izpeļņas apmērā, ja amatpersona (darbinieks) pašvaldības institūcijās bijusi nepārtraukti nodarbināta mazāk nekā piecus gadus;

17.1.2. divu mēnešu vidējās izpeļņas apmērā, ja amatpersona (darbinieks) pašvaldības institūcijās bijusi nepārtraukti nodarbināta piecus līdz 10 gadus;

17.1.3. triju mēnešu vidējās izpeļņas apmērā, ja amatpersona (darbinieks) pašvaldības institūcijās bijusi nepārtraukti nodarbināta 10 līdz 20 gadus;

17.1.4. četru mēnešu vidējās izpeļņas apmērā, ja amatpersona (darbinieks) pašvaldības institūcijās bijusi nepārtraukti nodarbināta vairāk nekā 20 gadus.

17.2. Amatpersonas (darbinieka) nodarbinātību uzskata par nepārtrauktu arī tad, ja laiks no amata (dienesta, darba) tiesisko attiecību izbeigšanas pašvaldības institūcijā līdz to atsākšanai tajā pašā vai citā pašvaldības institūcijā nav ilgāks par diviem gadiem. Pārtraukuma laiku neieskaita kopējā nostrādātajā laikā.

*(grozīts ar 12.01.2012. lēmumu Nr.11), (grozīts ar 10.02.2022. lēmumu Nr.60)*

17.3. Ja amatpersonai (darbiniekam), kuru atbrīvo no amata (dienesta, darba), pamatojoties uz šajā apakšnodaļā pirmajā daļā minēto, piedāvā turpināt amata (dienesta, darba) pienākumu izpildi tajā pašā vai citā institūcijā un ja amatpersona (darbinieks) šim piedāvājumam piekrīt, atlaišanas vai atvaļināšanas pabalstu tai neizmaksā.

17.4. Ja amatpersona (darbinieks), kurai izmaksāts atlaišanas vai atvaļināšanas pabalsts, atjaunojas amatā (dienestā, darbā) un amata (dienesta, darba) tiesiskās attiecības ar to tiek atkārtoti izbeigtas, tai neizmaksā atlaišanas vai atvaļināšanas pabalstu par to nostrādāto laiku, par kuru pabalsts jau izmaksāts.

17.5. Atlaišanas pabalstu vienas mēnešalgas apmērā izmaksā:

17.5.1. pašvaldības domes deputātam, kurš ir atbrīvots no iepriekšējā amata (dienesta, darba) sakarā ar ievēlēšanu algotā amatā domē, pēc tam, kad viņš līdz ar deputāta pilnvaru izbeigšanos ir beidzis pildīt šā amata pienākumus un viņu divu nedēļu laikā nevar nodrošināt ar iepriekšējo vai līdzvērtīgu darbu;

17.5.2. pašvaldības domes deputātam, ja viņu atbrīvo no amata sakarā ar tādu domes lēmumu, kas nav pamatots ar likumā vai pašvaldības nolikumā noteikto pienākumu, attiecīgās pašvaldības domes lēmumu, tiesas spriedumu nepildīšanu, likumu vai Ministru kabineta noteikumu neievērošanu.

**18. Atvaļinājuma pabalsts**

18.1. Amatpersona (darbinieks), aizejot ikgadējā atvaļinājumā, var saņemt atvaļinājuma pabalstu. Atvaļinājuma pabalstu piešķir vienu reizi kalendāra gadā. Atvaļinājuma pabalsts netiek pārcelts uz nākamo kalendāra gadu.

*(grozīts ar 14.11.2013. lēmumu Nr.511)*

*(grozīts ar 15.12.2022. lēmumu Nr.880)*

18.2. Amatpersonas (darbinieki), izņemot pašvaldības domes deputātus, var saņemt atvaļinājuma pabalstu šādā apmērā:

*(grozīts ar 14.11.2013. lēmumu Nr.511)*

18.2.1. *(svītrots ar 15.12.2022. lēmumu Nr.880)*;

18.2.2. *(svītrots ar 15.12.2022. lēmumu Nr.880)*;

18.2.3. *(svītrots ar 15.12.2022. lēmumu Nr.880)*;

18.2.4. 50 procentu apmērā no mēnešalgas, ja amatpersona (darbinieks) pašvaldības institūcijās bijusi nepārtraukti nodarbināta vairāk par vienu gadu, nepārsniedzot iestādes budžetā vienai amatpersonai (darbiniekam) paredzēto atvaļinājuma pabalsta maksimālo apmēru.

*(grozīts ar 11.08.2011. lēmumu Nr.384)*

*(grozīts ar 15.12.2022. lēmumu Nr.880)*

18.3. Pašvaldības domes priekšsēdētājs un viņa vietnieki var saņemt atvaļinājuma pabalstu 50 procentu apmērā no mēnešalgas.

*(grozīts ar 11.08.2011. lēmumu Nr.384)*

*(grozīts ar 14.11.2013. lēmumu Nr.511)*

18.4. Ja ar amatpersonu (darbinieku) tiek izbeigtas amata (dienesta, darba) attiecības un tā kārtējā gadā nav izmantojusi ikgadējo atvaļinājumu vai tā daļu un atvaļinājuma pabalstu nav saņēmusi, tai to neizmaksā.

18.5. Atvaļinājuma pabalstu var izmaksāt, ja iestādes budžetā ir piešķirti finanšu līdzekļi atvaļinājumu pabalstu izmaksai.

*(papildināts ar 14.11.2013. lēmumu Nr.511)*

18.1 **Pabalsts amatpersonai (darbiniekam), kuras apgādībā ir bērns invalīds līdz 18 gadu vecumam**

18.11. Amatpersona (darbinieks) saņem pabalstu 750 *euro* apmērā reizi kalendāra gadā par katru apgādībā esošu bērnu ar invaliditāti līdz 18 gadu vecumam.

*(grozīts ar 15.12.2022. lēmumu Nr.880)*

18.12. Pabalsta saņemšanai amatpersona (darbinieks) iesniedz iestādes vadītājam iesniegumu par pabalsta piešķiršanu, kuram pievieno bērna dzimšanas apliecības un bērna invaliditāti apliecinošu dokumentu kopijas.

*(grozīts ar 11.08.2011. lēmumu Nr.384)*

**19. Amatpersonu (darbinieku) nāves gadījumā izmaksājamais pabalsts**

19.1. Amatpersonu (darbinieku), nāves gadījumā ģimenes loceklis vai persona, kura uzņēmusies amatpersonas (darbinieka) apbedīšanu, saņem vienreizēju pabalstu amatpersonai (darbiniekam) noteiktās mēnešalgas apmērā.

19.2. Lai saņemtu amatpersonu (darbinieku) nāves gadījumā izmaksājamo pabalstu, persona, kuru uzņēmusies amatpersonas (darbinieka) apbedīšanu, iesniedz iestādes vadītajam iesniegumu par pabalsta izmaksu, kuram pievieno miršanas apliecības kopiju. Pabalsts izmaksājams pamatojoties uz iestādes vadītāja rīkojumu.

**20. Pabalsts sakarā ar ģimenes locekļa vai apgādājamā nāvi**

20.1. Amatpersonai (darbiniekam) izmaksā pabalstu sakarā ar ģimenes locekļa (laulātā, bērna, mazbērna, vecāku, vecvecāku, adoptētāja vai adoptētā, brāļa vai māsas, pusbrāļa vai pusmāsas) vai apgādājamā nāvi vienas minimālās mēneša darba algas apmērā.

*(grozīts ar 15.12.2022. lēmumu Nr.880)*

**21. Pabalstu izmaksas ierobežojumi un nosacījumi**

21.1. Šo Noteikumu 19., 20.punktā minētos pabalstus neizmaksā, ja konstatē faktus (pašnāvība vai tās mēģinājums, alkohola vai citu apreibinošu līdzekļu lietošana, normatīvo aktu pārkāpumi vai nepiedienīga rīcība), atbilstoši kuriem nelaimes gadījums (veselības bojājums) uzskatāms par nesaistītu ar amata (dienesta, darba) pienākumu pildīšanu.

*(grozīts ar 09.09.2010. lēmumu Nr.574)*

22. Kompensācija mācību izdevumu segšanai un kvalifikācijas paaugstināšanas izdevumu segšana

*(grozīts ar 09.09.2010. lēmumu Nr.574)*

22.1. Kompensācija mācību izdevumu segšanai:

22.1.1. Amatpersonām (darbiniekiem) mācību izdevumi netiek kompensēti.

22.2. Kvalifikācijas paaugstināšanas izdevumu segšana:

22.2.1. Amatpersonai (darbiniekam) kompensē ar kvalifikācijas paaugstināšanu saistītus izdevumus un saglabā mēnešalgu, ja iestādes vadītājs, izvērtējot kvalifikācijas paaugstināšanas nepieciešamību, ar savu rīkojumu nosūta amatpersonu (darbinieku) uz kvalifikācijas paaugstināšanas mācību kursiem;

22.2.2. Ja kvalifikācijas paaugstināšana notiek ārvalstīs ilgāk par mēnesi, iestādes vadītājs un amatpersona (darbinieks) noslēdz mācību līgumu. Iestādes vadītājs un amatpersona (darbinieks) mācību līgumā vienojas, kādus kvalifikācijas paaugstināšanas izdevumus un kādā apmērā sedz iestāde un kādus atmaksā amatpersona (darbinieks);

*(papildināts ar 09.09.2010. lēmumu Nr.574)*

22.2.3. Amatpersona (darbinieks), kuru atbrīvo no amata vai ar kuru izbeidz darba tiesiskās attiecības un kura pēc kvalifikācijas paaugstināšanas mācību kursos ir pildījusi amata (dienesta, darba) pienākumus iestādē mazāk par gadu, atmaksā iestādei kvalifikācijas paaugstināšanas mācību maksu gada laikā pēc amatpersonas atbrīvošanas no amata vai darbinieka darba tiesisko attiecību izbeigšanas dienas šādā apmērā:

22.2.3.1. 100 % apmērā, ja pēc kvalifikācijas paaugstināšanas attiecīgajos mācību kursos ir nostrādāts mazāk par sešiem mēnešiem;

22.2.3.2. 50% apmērā, ja pēc kvalifikācijas paaugstināšanas attiecīgajos mācību kursos ir nostrādāts no sešiem mēnešiem līdz vienam gadam;

*(papildināts ar 09.09.2010. lēmumu Nr.574)*

22.2.4. Ja amatpersona (darbinieks) bez attaisnojoša iemesla pārtrauc paaugstināt kvalifikāciju mācību kursos, tos nepabeidz un neiegūst kvalifikāciju apliecinošus dokumentus, tas neatbrīvo viņu no pienākuma atmaksāt ar kvalifikācijas paaugstināšanu saistītos izdevumus 100 % apmērā.

*(papildināts ar 09.09.2010. lēmumu Nr.574)*

**23. Sakaru izdevumu kompensācija**

23.1. Amatpersonai (darbiniekam), kurai amata (darba) pienākumu izpildei tiek piešķirts mobilais tālrunis vai kura amata (darba) pienākumu izpildei lieto savā īpašumā esošu mobilo tālruni, tiek kompensēti sakaru izdevumi, nepārsniedzot 30 *euro* mēnesī. Amatpersonai (darbiniekam) kompensējamā limita apmēru nosaka iestādes vadītājs. Domes deputātiem, pašvaldības izpilddirektoram un izpilddirektora vietniekiem kompensējamā limita apmērs ir 55 *euro* mēnesī.

*(papildināts ar 11.04.2013. lēmumu Nr.143)*

*(grozīts ar 14.11.2013. lēmumu Nr.511)*

*(grozīts ar 15.12.2022. lēmumu Nr.880)*

**23.1** *(svītrots ar 10.02.2022. lēmumu Nr.60)*

**24. Veselības apdrošināšana un apdrošināšana pret nelaimes gadījumu**

24.1. Pašvaldības iestāde var apdrošināt amatpersonu (darbinieku) veselību atbilstoši tai piešķirtajiem finanšu līdzekļiem. Apdrošināt amatpersonu (darbinieku) var, ja amatpersonai (darbiniekam) ir beidzies nolīgtais pārbaudes termiņš un viņš turpina veikt darbu, un ja amatpersonai (darbiniekam) ir noteikts darba laiks vairāk par 20 stundām nedēļā.

24.2. Pašvaldības iestāde apdrošina amatpersonu (darbinieku) veselību, kuras veicot amata (dienesta, darba) pienākumus, ir pakļautas reālam dzīvības vai veselības apdraudējumam (riskam).

24.3. Amati, kurus ieņemošās amatpersonas (darbinieki) ir pakļautas reālam dzīvības vai veselības apdraudējumam (riskam) ir tie, kuru pienākumos ir glābšanas darbu veikšana un sabiedriskās kārtības nodrošināšana pašvaldības teritorijā.

*(papildināts ar 10.02.2022. lēmumu Nr.60)*

**25. Ar nosūtīšanu komandējumā saistīta apdrošināšana**

25.1. Pašvaldības institūcija sakarā ar amatpersonas (darbinieka) nosūtīšanu komandējumā likumā un Ministru kabineta noteikumos paredzētajos gadījumos un kārtībā veic amatpersonas (darbinieka) apdrošināšanu un ar šo amatpersonu (darbinieku) saistītu apdrošināšanu vai sedz attiecīgos izdevumus.

### VI. Atvaļinājumi

**26. Ikgadējais apmaksātais atvaļinājums**

26.1. Pašvaldības amatpersonām (darbiniekiem) piešķir ikgadēju apmaksātu atvaļinājumu, kura ilgums ir četras kalendāra nedēļas, neieskaitot svētku dienas, un par šo laiku izmaksā vidējo izpeļņu.

**27. Apmaksātais papildatvaļinājums**

27.1. Amatpersonai (darbiniekam), izņemot pašvaldības policijas darbiniekus, kuri veic likumā „Par policiju” noteiktos pienākumus, papildus Darba likumā noteiktajam obligāti piešķiramajam papildatvaļinājumam tiek piešķirtas sekojošas apmaksātas papildatvaļinājuma dienas pēc pilna ikgadējā apmaksātā atvaļinājuma izmantošanas:

*(papildināts ar 14.11.2013. lēmumu Nr.511)*

27.1.1. par darbu ar datoru – 2 darba dienas;

27.1.2. par nepārtrauktu darba stāžu iestādē:

* + - 1. ja darba stāžs ir no 5 līdz 10 gadiem – 2 darba diena;

*(grozīts ar 15.12.2022. lēmumu Nr.880)*

* + - 1. ja darba stāžs ir no 10 līdz 20 gadiem – 4 darba dienas;

*(grozīts ar 15.12.2022. lēmumu Nr.880)*

* + - 1. ja darba stāžs ir no 20 un vairāk gadiem – 6 darba dienas.

*(grozīts ar 09.09.2010. lēmumu Nr.574)*

*(grozīts ar 15.12.2022. lēmumu Nr.880)*

27.2. Daugavpils pilsētas pašvaldības policijas darbiniekiem, kuri veic likumā „Par policiju” noteiktos pienākumus tiek piešķirtas sekojošas apmaksātas papildatvaļinājuma dienas par nepārtrauktu darba stāžu iestādē pēc pilna ikgadējā apmaksātā atvaļinājuma izmantošanas:

*(papildināts ar 14.11.2013. lēmumu Nr.511)*

27.2.1. ja darba stāžs ir no 5 līdz 10 gadiem – 3 darba dienas;

27.2.2. ja darba stāžs ir no 10 līdz 15 gadiem – 6 darba dienas;

27.2.3. ja darba stāžs ir no 15 un vairāk gadiem – 9 darba dienas.

*(grozīts ar 09.09.2010. lēmumu Nr.574)*

27.3. Amatpersona (darbinieks) var saņemt vienu apmaksātu brīvdienu pirmajā skolas dienā sakarā ar bērna skolas gaitu uzsākšanu 1.-4.klasē, vienu apmaksātu brīvdienu izlaiduma dienā, amatpersonai (darbiniekam) vai tās bērnam absolvējot izglītības iestādi, ne vairāk kā trīs apmaksātas brīvdienas sakarā ar stāšanos laulībā.

*(grozīts ar 11.08.2011. lēmumu Nr.384)*

27.4. Pašvaldības domes priekšsēdētājam, priekšsēdētāja vietniekiem tiek piešķirtas 4 apmaksātas papildatvaļinājuma dienas pēc pilna ikgadējā apmaksātā atvaļinājuma izmantošanas.

*(grozīts ar 09.09.2010. lēmumu Nr.574)*

**28. Atvaļinājums bez darba samaksas saglabāšanas**

28.1. Pašvaldības amatpersonai (darbiniekam), kurai tas ir nepieciešams un kuras amata (dienesta, darba) pienākumu izpildes apstākļi to pieļauj, var piešķirt atvaļinājumu bez darba samaksas saglabāšanas.

28.2. Atvaļinājumu bez darba samaksas saglabāšanas ieskaita kopējā darba stāžā.

28.3. Amatpersonai (darbiniekam), kura piekritusi kandidēt Saeimas, Eiropas Parlamenta vai pašvaldības domes vēlēšanās un kurai tāpēc ir nepieciešams atvaļinājums, līdz vēlēšanu dienai piešķir ikgadējo atvaļinājumu vai atvaļinājumu bez darba samaksas saglabāšanas:

28.3.1. Saeimas vēlēšanām — līdz diviem mēnešiem;

28.3.2. Eiropas Parlamenta un pašvaldības domes vēlēšanām — līdz vienam mēnesim.

**29. Mācību atvaļinājums**

29.1. Amatpersonai (darbiniekam), kas, nepārtraucot amata (dienesta, darba) pienākumu pildīšanu, sekmīgi mācās valsts akreditētā izglītības iestādē vai ārvalsts mācību iestādē, kuras izdotie diplomi tiek atzīti Latvijā, lai iegūtu amata (dienesta, darba) pienākumu izpildei nepieciešamās zināšanas, studiju gala pārbaudījumu un valsts pārbaudījumu kārtošanai (arī tādēļ, lai varētu sagatavoties šiem pārbaudījumiem, izstrādāt un aizstāvēt bakalaura, maģistra, kvalifikācijas, promocijas darbu vai diplomdarbu) piešķir mācību atvaļinājumu līdz 20 darba dienām gadā, saglabājot mēnešalgu.

29.2. Ja amatpersonai (darbiniekam), kas, nepārtraucot amata pienākumu pildīšanu, sekmīgi mācās valsts akreditētā izglītības iestādē vai ārvalsts mācību iestādē, kuras izdotie diplomi tiek atzīti Latvijā, lai iegūtu amata (dienesta, darba) pienākumu izpildei nepieciešamās zināšanas, tas ir nepieciešams un amata (dienesta, darba) apstākļi to pieļauj, tai var piešķirt apmaksātu mācību atvaļinājumu līdz 10 darba dienām gadā semestra pārbaudījumu kārtošanai vai promocijas darba izstrādei, saglabājot mēnešalgu.

### VII. Pārejas noteikumi

**30. 2010.un 2011.gadā:**

*(grozīts ar 24.02.2011. lēmumu Nr.62)*

30.1. Pašvaldības deputātu mēnešalga piesaistāma Centrālās statistikas pārvaldes oficiālajā statistikas paziņojumā publicētajam 2009.gada pirmajā pusgadā valstī strādājošo mēneša vidējās darba samaksas apmēram, kas noapaļots pilnos *euro*, proti, 670 *euro*.

*(grozīts ar 14.11.2013. lēmumu Nr.511)*

30.1 2012.gadā gadījumos, kad ar šiem noteikumiem atlīdzība piesaistīta Centrālās statistikas pārvaldes oficiālajā statistikas paziņojumā publicētajam valstī strādājošo mēneša vidējās darba samaksas apmēram, piemērojams 2009.gada pirmajā pusgadā valstī strādājošo mēneša vidējās darba samaksas apmērs, kas noapaļots pilnos *euro*, proti, 670 *euro*.

*(papildināts ar 12.01.2012. lēmumu Nr.11)*

*(grozīts ar 14.11.2013. lēmumu Nr.511)*

30.2 Gadījumos, kad atlīdzība ar attiecīgu koeficientu piesaistīta Centrālās statistikas pārvaldes oficiālajā statistikas paziņojumā publicētajam valstī strādājošo mēneša vidējās darba samaksas apmēram, piemērojams valstī strādājošo mēneša vidējās darba samaksas apmērs, ievērojot Valsts un pašvaldību institūciju amatpersonu un darbinieku atlīdzības likumā noteikto.

*(papildināts ar 11.04.2013. lēmumu Nr.143)*

**31. 2010. un 2011.gadā, lai ierobežotu ar atlīdzību saistītos izdevumus:**

31.1. Pašvaldības institūcijas var noteikt nepilnu darba laiku, ierosināt institūcijas funkciju pārskatīšanu un citus optimizācijas pasākumus.

31.2. Pašvaldības institūcijas neizmaksā prēmijas, atvaļinājuma pabalstus, pabalstus amatpersonai (darbiniekam), kuras apgādībā ir bērns invalīds līdz 18 gadu vecumam, kā arī neveic materiālo stimulēšanu, kas nav paredzēta šajos noteikumos.

*(grozīts ar 11.08.2011. lēmumu Nr.384)*

31.3. Pašvaldības amatpersonas (darbinieka) nāves gadījumā ģimenes loceklis vai persona, kura uzņēmusies apbedīšanu, var saņemt pabalstu apmērā, kas nepārsniedz 50 procentus no amatpersonai (darbiniekam) noteiktās mēnešalgas bet ne mazāk kā minimālās mēneša darba algas apmērā.

(*papildināts ar 11.08.2011. lēmumu Nr.384)*

31.4. Pašvaldību institūcijas apdrošina veselību tikai amatpersonām (darbiniekiem), kurām šāda apdrošināšana noteikta obligāti. Pašvaldības institūcijas var apdrošināt amatpersonu (darbinieku) veselību par pašu amatpersonu (darbinieku) finanšu līdzekļiem, slēdzot vienošanos ar apdrošināšanas pakalpojumu sniedzēju par apdrošināmajām personām izdevīgāko piedāvājumu un ieturot pakalpojuma izmaksas no apdrošināmo amatpersonu (darbinieku) mēnešalgas saskaņā ar vienošanos.

31.5. Pašvaldību institūciju amatpersonām (darbiniekiem) atlaišanas pabalsts izmaksājams šādā apmērā:

31.5.1. 95 procentu no mēneša vidējās izpeļņas, ja amatpersona (darbinieks) pie attiecīgā darba devēja bijusi nodarbināta mazāk nekā piecus gadus (piemēro no 2010.gada 1.janvāra*);*

31.5.2. viena mēneša vidējā izpeļņa, ja amatpersona (darbinieks) pie attiecīgā darba devēja bijusi nodarbināta vairāk nekā piecus gadus.

31.6. Amatpersonu (darbinieku) skaita samazināšanas gadījumā vai amata likvidēšanas gadījumā priekšrocības saglabāt amatu vai palikt darbā ir tām amatpersonām (darbiniekiem), kurām ir labāki darba rezultāti un augstāka kvalifikācija. Ja amatpersonu (darbinieku) darba rezultāti un kvalifikācija būtiski neatšķiras, priekšrocības saglabāt amatu vai palikt darbā ir tām amatpersonām (darbiniekiem), kurām nav cita pastāvīga ienākuma avota. Ja amatpersonām (darbiniekiem) nav cita pastāvīga ienākuma avota, priekšrocības saglabāt amatu vai palikt darbā nosaka saskaņā ar Darba likumu.

Par pastāvīgu ienākuma avotu tiek uzskatīta:

a) darba vai amata pienākumu pildīšana pie cita darba devēja, ja tā noteiktā mēnešalga (mēneša amatalga, darba alga) ir vienāda ar minimālo mēneša darba algu vai lielāka un rīkojumā vai līgumā noteiktais darba vai amata pienākumu pildīšanas termiņš ir ilgāks par trim mēnešiem,

b) vecuma pensija vai izdienas pensija, ja personai saskaņā ar likumu ir tiesības uz šādu pensiju, neatkarīgi no tā, vai pensija tiek saņemta.

32. **2012.gadā, lai ierobežotu ar atlīdzību saistītos izdevumus:**

32.1. Pašvaldības institūcijas var noteikt nepilnu darba laiku, ierosināt institūcijas funkciju pārskatīšanu un citus optimizācijas pasākumus, kā arī šajos noteikumos paredzēto materiālo stimulēšanu veic apstiprināto finanšu līdzekļu ietvaros.

32.2. Pašvaldības institūcijas neizmaksā šo noteikumu 14. punktā minēto prēmiju. Pašvaldības institūcijas neizmaksā šo noteikumu 18.1., 18.2. un 18.3.apakšpunktā minētos pabalstus.

*(papildināts ar 12.01.2012. lēmumu Nr.11)*

32.3. Pašvaldības amatpersonas (darbinieka) nāves gadījumā ģimenes loceklis vai persona, kura uzņēmusies apbedīšanu, var saņemt pabalstu apmērā, kas nepārsniedz 50 procentus no amatpersonai (darbiniekam) noteiktās mēnešalgas, bet ne mazāk kā minimālās mēneša darba algas apmērā;

32.4. Pašvaldību institūciju amatpersonām (darbiniekiem) atlaišanas pabalsts izmaksājams šādā apmērā:

32.4.1. 95 procenti no mēneša vidējās izpeļņas, ja amatpersona (darbinieks) pie attiecīgā darba devēja bijusi nodarbināta mazāk nekā piecus gadus,

32.4.2. viena mēneša vidējā izpeļņa, ja amatpersona (darbinieks) pie attiecīgā darba devēja bijusi nodarbināta vairāk nekā piecus gadus.

32.5. Amatpersonu (darbinieku) skaita samazināšanas gadījumā vai amata likvidēšanas gadījumā priekšrocības saglabāt amatu vai palikt darbā ir tām amatpersonām (darbiniekiem), kurām ir labāki darba rezultāti un augstāka kvalifikācija. Ja amatpersonu (darbinieku) darba rezultāti un kvalifikācija būtiski neatšķiras, priekšrocības saglabāt amatu vai palikt darbā ir tām amatpersonām (darbiniekiem), kurām nav cita pastāvīga ienākuma avota. Ja amatpersonām (darbiniekiem) nav cita pastāvīga ienākuma avota, priekšrocības saglabāt amatu vai palikt darbā nosaka saskaņā ar Darba likumu.

32.6. Par pastāvīgu ienākuma avotu tiek uzskatīta:

32.6.1. darba vai amata pienākumu pildīšana pie cita darba devēja, ja tā noteiktā mēnešalga (mēneša amatalga, darba alga) ir vienāda ar minimālo mēneša darba algu vai lielāka un rīkojumā vai līgumā noteiktais darba vai amata pienākumu pildīšanas termiņš ir ilgāks par trim mēnešiem;

32.6.2. vecuma pensija vai izdienas pensija, ja personai saskaņā ar likumu ir tiesības uz šādu pensiju, neatkarīgi no tā, vai pensija tiek saņemta”.

(*papildināts ar 11.08.2011. lēmumu Nr.384)*

33. **2013.gadā, lai ierobežotu ar atlīdzību saistītos izdevumus:**

33.1. pašvaldību institūcijas var ierosināt attiecīgās institūcijas funkciju pārskatīšanu un citus optimizācijas pasākumus, kā arī šo noteikumu 14.punktā minēto prēmiju var izmaksāt šai institūcijai piešķirto finanšu līdzekļu ietvaros;

33.2. pašvaldību institūciju amatpersonām (darbiniekiem) šo noteikumu 17.1.apakšpunktā minētais atlaišanas pabalsts izmaksājams šādā apmērā:

33.2.1. viena mēneša vidējās izpeļņas apmērā, ja amatpersona (darbinieks) pie attiecīgā darba devēja bijusi nodarbināta mazāk nekā piecus gadus;

33.2.2. divu mēnešu vidējās izpeļņas apmērā, ja amatpersona (darbinieks) pie attiecīgā darba devēja bijusi nodarbināta piecus gadus un vairāk.

*(papildināts ar 11.04.2013. lēmumu Nr.143)*

34. **2019.gadā, lai ierobežotu ar atlīdzību saistītos izdevumus:**

34.1. nosakot mēnešalgu domes priekšsēdētājam, domes priekšsēdētāja vietniekiem, Domes pastāvīgo komiteju priekšsēdētājiem, nepiemēro noteikumu 6.1.apakšpunktos noteiktos koeficientus Centrālas statistikas pārvaldes oficiālajā statistikas paziņojumā publicētajam valstī strādājošo aizpagājušā gada mēneša vidējas darba samaksa apmēram;

34.2. domes priekšsēdētājam, domes priekšsēdētāja vietniekiem, Domes pastāvīgo komiteju priekšsēdētājiem mēnešalga tiek saglabāta 2018.gada līmenī.

(*papildināts ar 28.02.2019. lēmumu Nr.84*)

35. **2020.gadā, lai ierobežotu ar atlīdzību saistītos izdevumus:**

35.1. nosakot mēnešalgu Domes priekšsēdētājam, Domes priekšsēdētāja vietniekiem, Domes pastāvīgo komiteju priekšsēdētājiem, nepiemēro noteikumu 6.1.apakšpunktos noteiktos koeficientus;

35.2. Domes priekšsēdētājam, Domes priekšsēdētāja vietniekiem, Domes pastāvīgo komiteju priekšsēdētājiem mēnešalga tiek saglabāta 2018.gada līmenī.

*(papildināts ar 23.01.2020. lēmumu Nr.21)*

36. **2021.gadā, lai ierobežotu ar atlīdzību saistītos izdevumus:**

36.1. nosakot mēnešalgu Domes priekšsēdētājam, Domes priekšsēdētāja vietniekiem, Domes pastāvīgo komiteju priekšsēdētājiem, nepiemēro noteikumu 6.1.apakšpunktos noteiktos koeficientus;

36.2. Domes priekšsēdētājam, Domes priekšsēdētāja vietniekiem, Domes pastāvīgo komiteju priekšsēdētājiem mēnešalga tiek saglabāta 2018.gada līmenī.

*(papildināts ar 28.01.2021. lēmumu Nr.32)*

**37**. **2022.gadā, lai ierobežotu ar atlīdzību saistītos izdevumus:**

37.1. nosakot mēnešalgu Domes priekšsēdētājam, Domes priekšsēdētāja vietniekiem, Domes pastāvīgo komiteju priekšsēdētājiem, nepiemēro noteikumu 6.1.apakšpunktos noteiktos koeficientus;

37.2. Domes priekšsēdētājam, Domes priekšsēdētāja vietniekiem, Domes pastāvīgo komiteju priekšsēdētājiem mēnešalga tiek saglabāta 2018.gada līmenī.

*(papildināts ar 10.02.2022. lēmumu Nr.60)*

38. 2024.gadā, lai ierobežotu ar atlīdzību saistītos izdevumus, nosakot mēnešalgu Daugavpils domes priekšsēdētājam, Daugavpils domes priekšsēdētāja vietniekiem, Daugavpils domes pastāvīgo komiteju priekšsēdētājiem, Daugavpils domes deputātiem, piemēro 2023.gada bāzes mēnešalgas apmēru.

*(papildināts ar 20.02.2024. lēmumu Nr.79)*

39. 2025.gadā, lai ierobežotu ar atlīdzību saistītos izdevumus, nosakot mēnešalgu Daugavpils domes priekšsēdētājam, Daugavpils domes priekšsēdētāja vietniekiem, piemērošādu koeficientu:

- Domes priekšsēdētājam – 4,79;

- Domes priekšsēdētāja 1.vietniekam un vietniekam – 3,68.

*(papildināts ar 30.01.2025. lēmumu Nr.35)*

Domes priekšsēdētājs  *(personiskais paraksts)* J.Lāčplēsis

Pielikums

*(grozīts ar 15.12.2022. lēmumu Nr.880)*

Daugavpils pilsētas domes 2010.gada noteikumiem Nr.3

„ Noteikumi par amatpersonu un darbinieku atlīdzību

Daugavpils pilsētas domē, Daugavpils pašvaldības centrālajā pārvaldē

un tās budžeta iestādēs”

Deputātu darba laika uzskaites pārskats

20\_\_.gada \_\_\_\_\_\_\_\_\_\_\_mēnesī

|  |  |  |  |  |  |
| --- | --- | --- | --- | --- | --- |
| Nr. | Deputāta pienākumi | Komitejas nosaukums | datums | stundu skaits par vienu sēdi | faktiskais stundu skaits |
| 1. | Gatavošanās Domes sēdei un piedalīšanās tajā | x |  | 3 |  |
| 2. | Gatavošanās pastāvīgās komitejas sēdei un piedalīšanās tajā (deputātam un komitejas priekšsēdētājam) |  |  | 3 |  |
|  |  |  |
|  |  |  |
|  |  |  |
|  |  |  |
| 3. | Gatavošanās pastāvīgās komitejas sēdei un sēdes vadīšana (komitejas priekšsēdētājam) |  |  | 16 |  |
| 4. | Gatavošanās ārkārtas Domes sēdei un piedalīšanās tajā | x |  | 1 |  |
| 5. | Gatavošanās ārkārtas pastāvīgās komitejas sēdei un piedalīšanās tajā (deputātam un komitejas priekšsēdētājam) |  |  | 1 |  |
| 6. | Gatavošanās ārkārtas pastāvīgās komitejas sēdei un sēdes vadīšana (komitejas priekšsēdētājam) |  |  | 1 |  |
| 7. | Citu pienākumu veikšana (atšifrēt) | |  | 60 |  |
|  | |  |  |
|  | |  |  |
|  | |  |  |

Domes deputāts\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

paraksts